ارګ: غني د سیاسي او مدني فعالانو د امنیت ټینګولو لارښوونه کړې
افغان ولسمشر محمد اشرف غني اړوند ارګانونو ته لارښوونه کړې چې د وروستیو تروریستي بریدونو عاملین پیدا او په سزا یې ورسوي.
نن شنبه ډسمبر۲۶ (مرغومې۶) له ارګ څخه په خپره شوې اعلامیه کې ویل شوي چې ښاغلي غني امنیتي او دفاعي ارګانونو ته د سیاسي، مدني او ټولنیزو فعالانونو د امنیت ټینګولو په اړه لازمې لارښوونې کړي دي. خو په دې اړه نور جزیات ورکړل شوي نه دي. په اعلامیه کې راغلي:"د هیواد جمهور رئیس اړوندو ارګانونو ته دستور ورکړ چې پر مدني فعالې فرشتې کوهستانۍ د برید په ګډون دې د ټولو وروستیو تروریستي بریدونو عاملین پیدا او د خپلو ناوړه اعمالو په سزا ورسوي." دا په داسې حال کې ده چې په دې وروستیو کې د کابل په ګډون یو شمېر نورو ولایتونو کې هدفي بریدونه او چاودنې زیاتې شوي دي. د تاوتریخوالي او هدفي بریدونو په تازه پېښو کې نن شنبه په کابل کې د درې پرله پسې چاودنو له امله څلور تنه ووژل شول او څلور تنه نور ټپیان شول. د تیرې اونۍ په وروستۍ پېښې کې مدني فعاله فرشته کوهستاني په کاپیسا کې د نا څرګنده وسله والو له خوا ووژل شوه. همدارنګه د ازادو او عادلانه ټاکنو بنسټ مشر یوسف رشید هم په ورته پېښې کې کابل کې ووژل شو. تېره اونۍ همدا شان غزني کې د خبریالانو د ټولنې مشر رحمت الله نېکزاد د وسله والو په برید کې ووژل شو. له هغه څو ورځې مخکې ننګرهار کې خبریاله ملاله میوند هم د وسله والو په ‌ډزو کې ووژل شوه. نیږدې یوه نیمه میاشت مخکې هلمند کې د ازادۍ راډیو خبریال محمد الیاس داعي هلمند کې د ده په موټر نښلول شوي بم د چاودنې له امله ووژل شو او ورور یې ټپي شو. د الیاس داعي له وژنې مخکې بل پخوانی خبریال یما سیاوش هم د ورته پېښې له امله کابل کې ووژل شو. تیره ورځ د افغان سولې لپاره د امریکا د بهرنیو چارو وزارت ځانګړي استازي زلمي خلیلزاد هم وویل چې هدفي وژنې او قتلونه د سولې بهیر ګواښي او باید بند شي. هغه ټينګار کړی و چې د عاملینو سره دې حساب وشي.